Up-60/98
Natisni
Opravilna št.:
Up-60/98
Datum odločitve:
15. 4. 1998
ECLI:
ECLI:SI:USRS:1998:Up.60.98
Akt:
Ustavna pritožba N. B. zoper sodbo Vrhovnega sodišča Republike Slovenije št. IV Ips 95/97 z dne 12.11.1997 v zvezi z odločbo Senata za prekrške Republike Slovenije št. Pp-3499/97 z dne 11.7.1997 in v zvezi z odločbo Sodnika za prekrške Sežana št. P- 593/97 z dne 26.3.1997
Izrek:
Ustavna pritožba N. B. zoper sodbo Vrhovnega sodišča Republike Slovenije v zvezi z odločbo Senata za prekrške Republike Slovenije in v zvezi z odločbo Sodnika za prekrške Sežana se zavrže.
Evidenčni stavek:
Ustavno sodišče zavrže ustavno pritožbo, vloženo po izteku šesdesetdnevnega zakonskega roka za njeno vložitev.
Geslo:
Rok za vložitev ustavne pritožbe, prepozna ustavna pritožba.
Pravna podlaga:
Zakon o Ustavnem sodišču (ZUstS), 51., 52., 1. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
11. 3. 1998
Vrsta odločitve:
sklep
Vrsta rešitve:
zavrženje
Dokument:
US18905
Up-60/98
15.4.1998
S K L E P
Ustavno sodišče je v postopku za preizkus ustavne pritožbe N. B., ki ga zastopa S. V. K., odvetnik v K. na seji senata dne 15.4.1998 s k l e n i l o :
Ustavna pritožba N. B. zoper sodbo Vrhovnega sodišča Republike Slovenije št. IV Ips 95/97 z dne 12.11.1997 v zvezi z odločbo Senata za prekrške Republike Slovenije št. Pp-3499/97 z dne 11.7.1997 in v zvezi z odločbo Sodnika za prekrške Sežana št. P- 593/97 z dne 26.3.1997 se zavrže.
O b r a z l o ž i t e v
1. Pritožnik je dne 10.3.1998 vložil ustavno pritožbo zoper v izreku tega sklepa navedene posamične akte, s katerimi je bil kaznovan zaradi dveh prekrškov zoper javni red in mir s kaznijo 25 dni zapora in denarno kaznijo 70.000,00 SIT, izrečen pa mu je bil tudi varstveni ukrep odstranitve tujca iz države za čas 12 mesecev. Pritožnik zatrjuje kršitev pravic iz 14. in 22. člena Ustave ter 8. člena Konvencije o varstvu človekovih pravic in temeljnih svoboščin (Uradni list RS, MP, št. 7/94 - v nadaljevanju EKČP). Meni, da je bil neenakopravno obravnavan, ker je Vrhovno sodišče ob odločanju o zahtevi za sodno varstvo odklonilo obravnavanje zmotne ali nepopolne ugotovitve dejanskega stanja.
Zatrjuje tudi, da s strani policije in sodnika za prekrške ni bil poučen o svojih osnovnih pravicah - pravici do zagovornika in do postavitve tolmača za slovenski jezik. Kršitev enakosti pred zakonom vidi pritožnik v tem, da organi pregona niso za prekršek preganjali tudi pritožnikovega tasta, ki naj bi bil ravno tako odgovoren za prekršek. Predlaga tudi začasno zadržanje izvršitve izpodbijanih aktov, ker naj bi bil zaradi izrečenega varstvenega ukrepa ločen od svoje družine.
2. Po določbi prvega odstavka 52. člena Zakona o Ustavnem sodišču (Uradni list RS št. 15/94 - v nadaljevanju ZUstS) se mora ustavna pritožba vložiti v 60 dneh od vročitve posamičnega akta, zoper katerega je možna ustavna pritožba. Po prvem odstavku 51. člena ZUstS je ustavno pritožbo mogoče vložiti, ko so izčrpana vsa pravna sredstva. Rok za vložitev ustavne pritožbe začne torej teči z vročitvijo posamičnega akta, s katerim je bilo odločeno o zadnjem pravnem sredstvu.
3. Pritožnik je ustavni pritožbi priložil kopijo pobude Vrhovnemu državnemu tožilcu za vložitev zahteve za varstvo zakonitosti, ki pa ni pravno sredstvo, ki bi moralo biti izčrpano pred vložitvijo ustavne pritožbe. Zato je rok za vložitev ustavne pritožbe začel teči z vročitvijo sodbe Vrhovnega sodišča, s katero je bilo odločeno o zahtevi za sodno varstvo.
4. Izpodbijano sodbo Vrhovnega sodišča je pritožnikov zagovornik prejel dne 12.12.1997. Šestdesetdnevni rok za vložitev ustavne pritožbe je tako potekel 10.2.1998, zato je bilo treba ustavno pritožbo, vloženo 10.3.1998, kot prepozno zavreči.
5. Senat Ustavnega sodišča je sprejel ta sklep na podlagi prve alinee prvega odstavka 55. člena ZUstS v sestavi: predsednik senata dr. Boštjan M. Zupančič in člana dr. Peter Jambrek ter dr. Lovro Šturm.
Predsednik senata
dr. Boštjan M. Zupančič